Gerîla Qendîl Zapo ke xoverdayîşê Cengê Heftanîn de ca gêno vist vîrî ke menga hezîrane de hêrişê îşxalî dîyayî destpêkerdene û ard ziwan ke vera nê hêrişan 'bi ruhê raybera pîle Zîlane' xoverdayîş yeno kerdene.
Zapî vat: ''Metodê hîsgerî ra zêdêr metodê qesasî Cengê Heftanîn de vejîya vernî. Heftanîn de pêro daran û gilan ra boya xoverdayîşî yena. Alternatîf û metodê ma teknîkê dişmenî pûç kenê. Tersê gerîlayan tim zerrîya înan de yo.''
Zapî vatişê Rayberê Şarê Kurdî Abdullah Ocalanî vistî vîrî ke bale ancenê hêzê merdiman ê vera teknîkî ser û vat: ''Ma nê bingeyî ser o Heftanîn de têgêrenê. Ma xo pawenê û çalakîyan kenê. Gerîlayî hem cayan xo gênê binê kontrolî hem zî derbanê pîlan danê dişmenî ro.
Tîya Kurdîstan o. Kurdî wayîrê nê erdî yê. Ganî şarê kurdî bi taybetî şarê Başûrê Kurdîstanî her wextî ra zêdêr vera îşxalî tewirê xo bimojno. Dewleta tirke têna hêrişê Heftanînî nê hêrişê Başûrê Kurdîstanî kena. Sere de cinî û ciwanî ganî her kes dormeyê gamleya gerîla de kom bibê û adirê xoverdayîşî geş bikerê.''
Gerîla Qendîl Zapî peynî de deyîrêke vate û qiseykerdişê xo wina qedîna: ''Tîya Heftanîn o. Ganî pêro dişmenê kurdan bizanê ke gerîlayê azadîye yê Kurdîstanî do qet Heftanîn de bin nêkewê. Serkewtiş do ê şarê kurdî û gerîlayan bo.''
